b'\n_START_ARTICLE_\nTarichos departamentas\n_START_SECTION_\nPavadinimo kilm\xc4\x97\n_START_PARAGRAPH_\nManoma, kad pavadinimas gali b\xc5\xabti kil\xc4\x99s i\xc5\xa1 ispan\xc5\xb3 ekspedicijos nario Francisco de Tarija, pirmojo ispano aplankiusio sl\xc4\x97n\xc4\xaf, kuriame dabar \xc4\xafsik\xc5\xabr\xc4\x99s Tarichos miestas, pavard\xc4\x97s.\n_START_SECTION_\nIstorija\n_START_PARAGRAPH_\nXVIII a.-XIX a. prad\xc5\xbeioje departamento teritorija priklaus\xc4\x97 La Platos vicekaralystei. 1810\xc2\xa0m. Tarichos gyventojai buvo vieni pirm\xc5\xb3j\xc5\xb3 prisijung\xc4\x99 prie Gegu\xc5\xbe\xc4\x97s revoliucijos, po kurios departamento teritorija buvo prijungta prie Jungtini\xc5\xb3 La Platos provincij\xc5\xb3. 1825\xe2\x80\x931826\xc2\xa0m. departamentas buvo Argentinos provincija, ta\xc4\x8diau 1826\xc2\xa0m. tarp Argentinos ir Bolivijos prasid\xc4\x97jo teritoriniai gin\xc4\x8dai, kuriuos laim\xc4\x97jo Bolivija. 1831\xc2\xa0m. rugs\xc4\x97jo 24 d., valdant mar\xc5\xa1alui Andr\xc3\xa9s de Santa Cruz, buvo \xc4\xafkurtas Tarichos departamentas._NEWLINE_1938\xc2\xa0m. po \xc4\x8cako (isp. Chaco) karo su Paragvajumi Bolivija prarado dal\xc4\xaf Tarichos departamento teritorijos.\n_START_SECTION_\nGeografija\n_START_PARAGRAPH_\n\xc5\xa0iaur\xc4\x97je departamentas ribojasi su \xc4\x8cukisakos departamentu, pietuose su Argentina, rytuose su Paragvajumi, vakaruose su Potosi departamentu._NEWLINE_Departamente yra \xc5\xa1ios kaln\xc5\xb3 grandin\xc4\x97s: Tacsara, San Telmo, Morochata, Aguarague, Caiza ir Condado. Kalnai departamente n\xc4\x97ra auk\xc5\xa1ti.\n_START_SECTION_\nHidrografija\n_START_PARAGRAPH_\nDepartamentas priklauso La Platos baseinui. Pagrindin\xc4\x97s up\xc4\x97s: Bermechas, Pilkomajas, Guadalkiviras (isp. Guadalquivir), Grande de Tarija, Pilaja (isp. Pilaya).\n_START_SECTION_\nKlimatas\n_START_PARAGRAPH_\nDepartamentas pasi\xc5\xbeymi skirtingu klimatu \xc4\xafvairiuose regionuose: vakar\xc5\xb3 daliai b\xc5\xabdingas vidutini\xc5\xa1kas ir \xc5\xa1altas klimatas, centriniam regionui\xc2\xa0\xe2\x80\x93 vidutini\xc5\xa1kas, o pietiniam regionui\xc2\xa0\xe2\x80\x93 kar\xc5\xa1tas klimatas.\n_START_SECTION_\nDemografija\n_START_PARAGRAPH_\nTarichos departamento gyventoj\xc5\xb3 skai\xc4\x8dius sudaro 4,72\xc2\xa0% vis\xc5\xb3 Bolivijos gyventoj\xc5\xb3. 63,32\xc2\xa0% gyventoj\xc5\xb3 gyvena miestuose, 36,68\xc2\xa0% gyvena kaimuose. Tarichos departamento gyventoj\xc5\xb3 trukm\xc4\x97 (67 metai)\xc2\xa0\xe2\x80\x93 viena did\xc5\xbeiausia Bolivijoje.\n_START_SECTION_\nEtnin\xc4\x97s grup\xc4\x97s\n_START_PARAGRAPH_\nPirmyk\xc5\xa1t\xc4\x97s departamento etnin\xc4\x97s grup\xc4\x97s: Tobas, Matacos, Chulupis, Caicuris ir Chiriguanos ir kitos. Iki dabar departamente gyvena daugiau nei 20 skirting\xc5\xb3 ind\xc4\x97n\xc5\xb3 gen\xc4\x8di\xc5\xb3, kuri\xc5\xb3 populiacija siekia nuo 20 iki 1500 \xc5\xbemoni\xc5\xb3. Did\xc5\xbeiausia yra gvarani\xc5\xb3 gentis.\n_START_SECTION_\nEkonomika\n_START_PARAGRAPH_\nTarichos departamentas turi daug gamtini\xc5\xb3 resurs\xc5\xb3, kuri\xc5\xb3 pagrindinis\xc2\xa0\xe2\x80\x93 gamtin\xc4\x97s dujos. J\xc5\xb3 gavyba sudaro 65,18\xc2\xa0% visos \xc5\xa1alies gamtini\xc5\xb3 duj\xc5\xb3 produkcijos. Gamtin\xc4\x97s dujos taip pat yra ir pagrindin\xc4\x97 departamento eksporto prek\xc4\x97\xc2\xa0\xe2\x80\x93 j\xc5\xb3 eksportas sudaro apie 99\xc2\xa0% viso departamento eksporto. Daugiausiai eksportuojama \xc4\xaf Brazilij\xc4\x85. Taip pat eksportuojama \xc4\xaf Argentin\xc4\x85 ir JAV._NEWLINE_Regione yra stipri vyno pramon\xc4\x97, gaminamas vynas \xc5\xbeinomas ir u\xc5\xbe Bolivijos rib\xc5\xb3. Guadalkiviro ir Pilkomajo up\xc4\x97se yra reik\xc5\xa1mingi \xc5\xbeuvies i\xc5\xa1tekliai._NEWLINE_Tarichos departamentas sukuria 11,5\xc2\xa0% Bolivijos BVP.'